נתן כהן

**נתן כהן** (נולד ב-31 ביולי 1951) הוא מוזיקאי, זמר ומלחין ישראלי. הנהיג את להקת "הנשמות הטהורות".

## ביוגרפיה
כהן נולד בתל אביב, עבר עם משפחתו בשנת 1953 לראשון לציון וב-1962 לאשדוד. בגיל 16 החל לפרוט על גיטרה. בנעוריו נחשף למוזיקה שהייתה אז פופולרית בישראל: שירים צרפתיים, איטלקיים, "החיפושיות", פופ אנגלי ושירים ישראליים, ובמיוחד "התרנגולים" ושלישיית גשר הירקון. במיוחד נמשך למוזיקה שכללה הרמוניות קוליות. בצבא שירת בצוות הווי הנדסה קרבית, ובמהלך פעילותו בו החל לעבוד עם מתי כספי. במהלך שירותו הצבאי הלחין ללהקה שני שירים, "ברחוב הנשמות הטהורות" (שכתב שמעון ספיר), ו"עוד מעט" (שכתב דודיק סמדר).

בסוף 1972 השתחרר מן הצבא וחבר ליורם ירוחמי, ששירת אף הוא בצוות הווי הנדסה קרבית, ולנאוה ברוכין, והקים עימם את להקת "הנשמות הטהורות". אלבום הלהקה היחיד, בו הלחין כהן את רוב השירים, נחל הצלחה במצעדי הפזמונים. כהן המשיך להנהיג את הלהקה גם לאחר שברוכין החליטה לעזוב, ועירית בולקא החליפה אותה. בולקא המשיכה לשתף פעולה עם כהן, בין היתר באלבום הסולו הראשון שלו, ובהקלטות שלה להלחנות ועיבודים שלו.

לאחר פירוק הלהקה בקיץ 1975 הוציא כהן תקליטון שדרים כסולן - "משחקי מזל/חופש על הגג" (מילים: יהונתן גפן/מאיר אריאל).

לאלבומה של אילנית "תקליט מס' 20 במקצב ברזילאי ובשירים נבחרים" שיצא ב-1976, הלחין ועיבד כהן 3 שירים: "אל תשמעי לקול לבך", "ילד בקרקס" ו"אדם רחוק".

ב-1979 הלחין 2 שירים לפסטיבל שירי הילדים "הפסטיזמר": "אם רק היה אומר לי" שביצעה ג'וזי כץ, ו"אמא תכסי אותי" שביצעה מילי מירן, ואשר זכה להצלחה.

ב-1983 הוציא אלבום ראשון - "זמן ומקום", שכלל שני שירים שהוקלטו עוד בשנות ה-70: "מצב זמני" ו"שיקגו", והיתר שירים חדשים. בין השירים החדשים בלטו: "תחנת דרכים" (מילים: טלי כהן), ו"שני קולות" בדואט עם עירית בולקא. לאחר הוצאת האלבום החליט כהן להתמקצע בתחום ההקלטות והסאונד, ובחר לעבוד באולפני "סיגמא". בין 1975 ל-1983 היה מעורב גם בהלחנה והשתתפות ביצירותיהם של אמנים אחרים בישראל. בין היתר שיתף פעולה עם אריק סיני באלבומו של האחרון "צל כבד" מ-1981 ועם אילנית. כהן הלחין לסיני את השיר "אחרי שהסירות", למילותיו של יואב פורת, עמו שיתף פעולה במספר שירים. הלחין את השיר "קפה אצל ברטה" למילותיו של אהוד מנור. הוא המשיך לעבוד עם אמנים נוספים בשנים שלאחר יציאת אלבום הסולו שלו. ב-1984 עיבד את שירי אלבומו של בני אלבז "שושנה", שיתף פעולה עם דורי בן זאב באלבומו "גנבים" מ-1985, עם מירי אלוני באלבומה "טיפה אהבה", שיצא גם הוא באותה שנה, הלחין שני שירים: "מוכרחים להיות שמח" ו"האיכר ממשיך לחרוש", עם אילנית - באלבומה "סרט בשחור לבן", שיצא ב-1987, הלחין ועיבד כהן את שיר הנושא ואת "לא הספקתי לאהוב אותך", ובעיקר עם דני רובס באלבום "פנים ושמות", שיצא גם הוא ב-1987. נתן כהן הקליט, ניגן בשלל כלים, הפיק מוזיקלית ועיבד עם רובס את שירי האלבום, שזכה להצלחה רבה. עוד באותה שנה עבר כהן ללונדון, שם הקים אולפן הקלטות, NC MUSIC. הוא שמר, עם זאת, על קשר עם מוזיקאים ישראליים.

ב-1990 עיבד והפיק מוזיקלית את שירי אלבומה השני של ורדינה כהן "דרך עצמי".

ב-1991 הוציאה חברת התקליטים "הד ארצי" אלבום אוסף בשם "אחרי הסירות" ובו שירי "הנשמות הטהורות" וכהן, שכלל גם שני שירים חדשים שהקליט בלונדון ("רוח מתוקה" ו"סיפור אהבים").

ב-1994 שב כהן לארץ, ובאותה שנה יצא אלבום הסולו השני שלו, "שאהבה נפשי". שירי האלבום הוקלטו בבריטניה.

ב-1997 הוציאה חברת NMC אלבום מחווה לכהן - "תחנת דרכים", אשר גם ביצע בו מספר עיבודים מחודשים לשיריו, והשתתף בדואט עם טל גורדון. הוא השתתף בפסטיבל ערד (1998) עם נאוה ברוכין, שותפתו ל"נשמות הטהורות". במקביל, המשיך לעבוד כבעל אולפן הקלטות. בין היתר הוקלטו באולפנו שירי המערכונים של תוכנית הטלוויזיה "פלטפוס". הוא אף השתתף באחד ממערכוני התכנית. גם לאחר הפסקת "פלטפוס", המשיך אבי גרייניק לשתף פעולה עם כהן, וערך באולפנו את שירי להקת "לולה" ואת שירי אלבום הסולו שלו, בו השתתף כהן בהלחנת ועיבוד מספר שירים.

ב-2003 הודיע כי הנחה את אקו"ם שלא להתיר לגלגלצ להשמיע את שיריו, מכיוון שלטענתו מפלה התחנה אמנים אשר מסיבה זו או אחרת לא מוכנסים לרשימת ההשמעה ("פלייליסט") שלה. כמה שנים אחר כך, לקראת סוף העשור, יזמה התחנה שיחת פיוס עם כהן, וזה הסכים להתיר לה לחזור ולהשמיע את שיריו.

במהלך שנות ה-2000 הוציא כהן מספר סינגלים, ביניהם: "איש ואישה" (2001), "בין שישי לשבת" (2001), "מוכרחים להיות שמח" (2003) שכלל שיתוף פעולה עם גרי אקשטיין, "בוא ים" (2004), "פרפרים בסופה הגדולה" (2004) ו"מטרונומיקה" (2004). את כל השירים הלחין כהן למילותיו של יואב פורת.

באמצע 2009 הפיק והלחין כהן את סינגל הבכורה של הזמרת הצעירה מור אלקובי, "ותגיד לי אתה", זמרת איתה החל לעבוד כארבע שנים לפני כן.

במאי 2018 הוציא את השיר "מאחורי הכפתורים", שכתב לו דני רובס. על יצירת השיר סיפר רובס עצמו: "הייתה לי הזכות הגדולה לראות את נתן כהן, הגאון שמאחורי הכפתורים, בפעולה, בזמן העבודה על האלבום "פנים ושמות". שם למדתי שהאיש שכתב שירי מופת, מרגיש יותר בנוח מאחורי הכפתורים באולפן ההקלטות, מאשר באור הזרקורים. אחרי שהופענו יחד לאחרונה, נבט הטקסט הזה. ונתן, בדרכו השקטה, העמוקה ומלאת היופי - עטף אותו בצלילים מופלאים".

### חיים אישיים
כהן נשוי משנת 1981 לפסנתרנית תמי כהן ומתגורר בתל אביב.

## אלבומים
* 1974 הנשמות הטהורות (תקליט) / הד ארצי BAN 14365
* 1977 נתן כהן - מצב זמני, בעיות אישיות (תקליט שדרים) / הד ארצי DJ
* 1983 נתן כהן - שני קולות, אחרי שהסירות (תקליט שדרים) / הד ארצי DJ
* 1983 נתן כהן - זמן ומקום (תקליט) / הד ארצי BAN 15010
* 1983 הנשמות הטהורות - מהדורה שנייה - סדרת טעם של פעם (תקליט) / הד ארצי BAN 15051
* 1991 אחרי שהסירות - משירי נתן כהן והנשמות הטהורות (תקליטור)  
* 1993 הנשמות הטהורות - מהדורה שלישית (תקליטור) - סדרת קלסיקה ישראלית - 1993
* 1994 נתן כהן - שאהבה נפשי (תקליטור) / NMC 1082-2
* 1997 נתן כהן - תחנת דרכים (תקליטור)  
* 2002 הנשמות הטהורות - סדרת מבראשית (תקליטור)

## אלבומים עם לחנים / עיבודים לאמנים אחרים

* 1974 דורית ראובני - כזאת אני
* 1976 חופני כהן - חברים כותבים לחופני

* 1976 אילנית - במקצב ברזילאי ובשירים נבחרים
* 1978 אילנית - רגשות מעורבים
* 1978 עירית דותן - הולכים לנדנדות
* 1978 נירה רבינוביץ' - שירי משחק
* 1978 נירה גל - זה הזמן
* 1981 אריק סיני - צל כבד
* 1983 מילי מירן - התחלה טובה
* 1983 מילי מירן - מילי מירן
* 1984 בני אלבז - שושנה

* 1985 דורי בן זאב - גנבים  
* 1985 צדוק צוברי - עם בוא האביב  
* 1987 מירי אלוני - טיפה אהבה  
* 1987 דני רובס - פנים ושמות
* 1987 אילנית - סרט בשחור לבן
* 1990 ורדינה כהן - דרך עצמי  
* 1991 צדוק צוברי - חדשות טובות  
* 1995 אושיק לוי - לפעמים לא בכוונה  
* 2000 לולה - ימים של שקט  
* 2000 שימי תבורי - קצב מזרחי 
* 2004 אבי גרייניק - יש מי שאוהב  
* 2011 משה להב - איזה רוח  
* 2017 קובי לוריא - הלובי של קובי  

## השירים שהלחין / עיבד לתחרויות הזמר

* 1974 פסטיבל הזמר והפזמון תשל"ד - שניים - הנשמות הטהורות **| לחן** 

* 1975 פסטיבל הזמר תשל"ה - היורדת - הנשמות הטהורות **| לחן ועיבוד**

* 1976 פסטיבל שירי ילדים מספר 7 - יש לי חברים - אתי כהן **| לחן ועיבוד**

* 1979 שירוויזיון לילדים מס' 1 - סליחה תקלה - דודו דותן **| לחן ועיבוד**
* 1979 פסטיזמר - פסטיבל זמר לילדים - אם רק היה אומר לי - ג'וזי כץ **| לחן** 
* 1979 פסטיזמר - פסטיבל זמר לילדים - אמא תכסי אותי - מילי מירן **| לחן ועיבוד**
* 1979 פסטיבל שירי ילדים מספר 10 - אני פוחד לשיר - דורי בן זאב **| לחן ועיבוד**
* 1981 פסטיגל 1 - פסטיבל חיפה לשירי ילדים - שלוש מילים - נתן כהן **| לחן ועיבוד**
* 1981 פסטיגל 1 - פסטיבל חיפה לשירי ילדים - שמש - דורי בן זאב, נתן כהן, מזי כהן ורחלי חיים **| לחן ועיבוד**
* 1985 דרור - פסטיבל לשירים ופזמונים ישראליים תשמ"ה - שורשי - ראובן ארז **| עיבוד**

## קישורים חיצוניים

* נתן כהן, ערוץ יוטיוב רשמי

* דודי פטימר, "נשמה טהורה" – סיפורו של המוזיקאי נתן כהן
* 
* 
* 

## הערות שוליים

קטגוריה:זמרים ישראלים
קטגוריה:זמרים השרים בעברית
קטגוריה:מלחינים ישראלים
קטגוריה:מוזיקאים ישראלים
קטגוריה:חברי צוות הווי הנדסה קרבית
קטגוריה:משתתפי הפסטיגל
קטגוריה:אל-הוריים ישראלים
קטגוריה:ישראלים שהיגרו לממלכה המאוחדת
קטגוריה:ישראלים שנולדו ב-1951